Алматы қаласы әкімі 
аппараты басшысының
2024 жылғы «___» __________ 
№____ бұйрығына 
10 қосымша

Ішкі аудит қызметі туралы
ереже

1. Жалпы ережелер

1. Осы Ішкі аудит қызметі туралы ереже (бұдан әрі – Ереже) Қазақстан Республикасының заңнамалық актілеріне сәйкес «Алматы қаласы әкімінің аппараты» коммуналдық мемлекеттік мекемесі ішкі аудит қызметінің         (бұдан әрі – ІАҚ) мәртебесін, өкілеттіктерін және жұмысының ұйымдастырылуын айқындайды.
2. ІАҚ өз қызметін Қазақстан Республикасының Конституциясына, Қазақстан Республикасының «Мемлекеттік аудит және қаржылық бақылау туралы» Заңына (бұдан әрі – Заң), қолданыстағы заңнаманың талаптарына, осы Ережеге және басқа да ішкі құжаттарға сәйкес жүзеге асырады. 
3. ІАҚ құрылымы мен штат санын Қазақстан Республикасының заңнамасымен белгіленген тәртіпте Алматы қаласы әкімі аппаратының басшысы бекітеді.
4. ІАҚ қызметкерлерінің функционалдық міндеттері, құқықтары мен жауапкершілігі Ереженің негізінде әзірленетін тиісті лауазымдық нұсқаулықтармен айқындалады және Алматы қаласы әкімінің (бұдан әрі – әкім) келісімі бойынша Алматы қаласы әкімі аппараты басшысының бұйрығымен бекітіледі.

2. ІАҚ мәртебесі

5. ІАҚ Алматы қаласы әкімі аппаратының құрылымдық бөлімшесі болып табылады, басқа құрылымдық бөлімшелерге қарамастан, Әкімге тікелей бағынады және есеп береді, ішкі бақылау жүйесін тұрақты бақылау қызметінің бөлігі ретінде әрекет етеді.
6. ІАҚ ішкі мемлекеттік аудитті жүргізуде және ішкі аудит нәтижелері туралы есептерді дайындауда тәуелсіз.
7. ІАҚ басқа құрылымдық бөлімшелердің құзыретіне жататын жұмыстарға, сондай-ақ оның өкілеттіктеріне жатпайтын бағдарламалар мен жобаларды дайындауға немесе орындауға тартыла алмайды.
8. ІАҚ қызметкерлеріне ІАҚ мәртебесіне және осы Ережеге сәйкес қолдануға болмайтын құжаттарды қоспағанда, Алматы қаласы әкімдігінің ішкі құжаттарының ережелері қолданылады.
9. ІАҚ қызметін бағалауды ішкі мемлекеттік аудит жөніндегі уәкілетті орган жүргізеді.

3. ІАҚ мақсаттары, негізгі міндеттері, функциялары, құқықтары мен міндеттері

10. ІАҚ қызметінің негізгі мақсаты Әкімге стратегиялық мақсаттар мен міндеттерге қол жеткізуге жәрдемдесу, оған тиімді басқаруды қамтамасыз етуге, бюджет қаражатын, мемлекет активтерін және тәуекелдерді басқару жүйесіне негізделген квазимемлекеттік сектор субъектілерін басқару мен пайдаланудың тиімділігін арттыруға арналған тәуелсіз және объективті ақпарат беру болып табылады.
11. ІАҚ міндеттері:
1) аумақты дамыту бағдарламаларының мақсаттары мен міндеттеріне қол жеткізуді талдау;
2) қаржылық және басқарушылық ақпараттың сенімділігі мен дұрыстығын, қызметті ұйымдастырудың ішкі процестерінің тиімділігін, көрсетілетін мемлекеттік қызметтердің сапасын, мемлекет активтерінің сақталуын талдау, бағалау, тексеру.
12. ІАҚ функциялары:
1) қаржылық есептілік аудитін жүргізуге қатысады;
2) Алматы қаласы әкімдігінің құрылымдық бөлімшелерінде (бұдан әрі – Әкімдік), олардың қарамағындағы ұйымдарда олардың қызметінің барлық бағыттары бойынша тиімділік аудитін жүргізеді;
3) Әкімдіктің құрылымдық бөлімшелерінде және олардың қарамағындағы ұйымдарда сәйкестік аудитін жүргізеді;
4) мемлекеттік сатып алуды жүргізу және шарттардың талаптарын, оның ішінде сатып алынатын тауарлардың, жұмыстардың, көрсетілетін қызметтердің мерзімдері, көлемі, бағасы, саны мен сапасы бойынша орындау рәсімдерінің сәйкестік аудитін жүргізеді;
5) ішкі процестердің (бизнес-процестердің) тәуекелдерін басқару жүйесі негізінде Әкімдіктің құрылымдық бөлімшелері мен олардың қарамағындағы ұйымдардың ішкі бақылау және басқару жүйесінің жұмыс істеуін бағалайды;
6) бюджет шығыстарымен өзара байланыста Әкімдіктің даму бағдарламаларының мақсаттары мен міндеттеріне қол жеткізуді талдайды:
7) тауар-материалдық қорлардың және өзге де активтердің сақталуын тексереді;
7-1) коммуналдық активтер мен мүліктің сақталуын тексереді;
8) ішкі мемлекеттік аудитті жүргізуге байланысты мәселелер бойынша мемлекеттік аудит объектілерінің лауазымды адамдарының тиісті ақпаратын тыңдайды;
9) Әкімге Қазақстан Республикасының заңнамасына сәйкес республикалық және (немесе) жергілікті бюджеттердің қаражатын пайдалану кезінде бұзушылықтардың жолын кесу, оларға жол бермеу, анықталған кемшіліктерді жою, Әкімдік қызметін ұйымдастырудың ішкі процестерінің тиімділігін арттыру жөніндегі ұсынымдармен ішкі мемлекеттік аудит нәтижелері туралы есеп береді;
10) Әкім үшін жылдық жұмыс жоспарларының орындалуын мониторингілейді;
11) жүргізілген мемлекеттік аудит және қабылданған шаралар бойынша есептер мен ақпаратты ішкі мемлекеттік аудит жөніндегі уәкілетті органға жібереді;
12) жыл сайын Әкімге, сондай-ақ ішкі мемлекеттік аудит жөніндегі уәкілетті органға атқарылған жұмыс туралы есеп береді;
13) ІАҚ құзыреті шегінде жеке және заңды тұлғалардың өтініштерін, петицияларын қарайды.
Егер тиісті объектілер есеп комитетінің, тексеру комиссияларының және ішкі мемлекеттік аудит жөніндегі уәкілетті органның мемлекеттік аудит объектілерінің тізбесіне енгізілмесе, ІАҚ әкімнің тапсырмасы бойынша жоспардан тыс мемлекеттік аудит жүргізеді.
13. ІАҚ құқықтары:
1) құпиялылық режимінің, қызметтік, коммерциялық немесе заңмен қорғалатын өзге де құпияның сақталуын ескере отырып, тиісті жылға арналған мемлекеттік аудит объектілерінің тізбесін қалыптастыруға байланысты мәселелер бойынша ведомстволық ақпараттық жүйелер деректерінің құрамы мен форматтары туралы мәліметтерді, құжаттаманы, ақпаратты, материалдарды (дәлелдемелерді), анықтамаларды, ауызша және жазбаша түсініктемелерді сұрату;
2) Қазақстан Республикасының бюджет заңнамасын жетілдіру және Қазақстан Республикасының қаржы жүйесін дамыту жөнінде ұсыныстар әзірлеу және оларды тиісті уәкілетті органдардың қарауына ұсыну;
3) мемлекеттік аудит жүргізу шеңберінде құпиялылық режимінің, қызметтік, коммерциялық немесе заңмен қорғалатын өзге де құпияның сақталуын ескере отырып, мемлекеттік аудит объектісінің аумағына және үй-жайларына кедергісіз қол жеткізу;
4) мемлекеттік аудиттің міндеттері мен нысанасына сәйкес ішкі аудиттің нәтижелері туралы есепті дайындау үшін белгіленген мерзімдерде құзыретіне кіретін мәселелер бойынша қажетті құжаттаманы, ақпаратты, оның ішінде электрондық тасығыштарда сұрату және алу, сондай-ақ ақпараттық жүйелерге, жазбаша және ауызша түсініктемелер мен өзге де ақпаратқа, оның ішінде құпиялылық режимін, қызметтік, коммерциялық немесе заңмен қорғалатын өзге де құпияны сақтауды ескере отырып, мемлекеттік құпияларға және заңмен қорғалатын өзге де құпияны қамтитын құпияға қол жеткізу;
5) мемлекеттік бақылау және қадағалау органдары жүргізген мемлекеттік бақылау және қадағалау нәтижелері бойынша қабылданған актілер мен құжаттарды сұрату;
6) өз құзыреті шегінде мемлекеттік аудит объектілерінің басшыларынан және басқа да лауазымды адамдарынан тиісті жылға арналған мемлекеттік аудит объектілерінің тізбесін қалыптастыру және мемлекеттік аудит жүргізу кезінде анықталған бұзушылықтар фактілері бойынша жазбаша түсініктемелер беруді, сондай-ақ белгіленген тәртіпте куәландырылған құжаттардың қажетті көшірмелерін талап ету;
7) Әкімдіктің құрылымдық бөлімшелерінде және олардың қарамағындағы ұйымдарда ішкі бақылау жүйесін ұйымдастыру жұмысында консультациялық қызметтер көрсету;
8) Әкім және оның орынбасарлары, Алматы қаласы әкімі аппаратының басшысы өткізетін кеңестерге, қала Әкімдігінің, басқармалардың, Алматы қаласы консультативтік-кеңесші органдарының (комиссиялар, кеңестер және т.б.) отырыстарына, Алматы қаласы әкімдігі мен аудандарының әкімдері өткізетін іс-шараларға қатысу;
9) Қазақстан Республикасының заңнамалық актілерінде көзделген өзге де құқықтарының болуы. 
14. ІАҚ міндеттері:
1) мемлекеттік аудит және қаржылық бақылау стандарттарына қатаң сәйкестікте мемлекеттік аудит және қаржылық бақылау жүргізеді;
2) ІАҚ жылдық және тоқсандық жұмыс жоспарларын, ІАҚ оқыту жөніндегі жоспарларды әзірлейді, Әкімге бекітуге ұсынады және олардың орындалуын қамтамасыз етеді;
3) тәуекелдерді басқару жүйесінің негізінде Әкім бекітетін тиісті жылға арналған мемлекеттік аудит объектілерінің тізбесін қалыптастырады;
4) Қазақстан Республикасының мемлекеттік құпиялар туралы заңнамасына сәйкес мемлекеттік құпияларды құрайтын мәліметтерді және (немесе) Қазақстан Республикасының Үкіметі айқындаған таратылуы шектелген қызметтік ақпаратты қамтитын мәліметтерді қоспағанда, тиісті жылға арналған мемлекеттік аудит объектілерінің бекітілген тізбесін және оған енгізілген өзгерістерді бекітілген күнінен бастап күнтізбелік бес жыл ішінде мемлекеттік органның интернет-ресурсында орналастырады;
5) тексерулердің қайталануын болдырмау мақсатында тиісті жылға арналған мемлекеттік аудит объектілерінің тізбесін және оған өзгерістерді мемлекеттік аудит және қаржылық бақылау органдарымен келіседі;
6) жүйелі негізде мемлекеттік аудит және қаржылық бақылау органдарының, оның ішінде ІАҚ-ның, ұсынымдардың және міндетті түрде орындау үшін жіберілген шешімдердің орындалуын мониторингілейді;
7) мемлекеттік аудит объектілерінің лауазымды адамдарының мемлекеттік аудит жүргізу кезінде сұратылған құжаттар мен материалдарды ұсынбау немесе уақтылы ұсынбау фактілері бойынша актілер жасайды;
8) Қазақстан Республикасының заңнамасын, мемлекеттік аудит объектілерінің құқықтары мен заңды мүдделерін сақтайды;
9) Қазақстан Республикасының заңнамасында белгіленген мерзімдерде мемлекеттік аудит және қаржылық бақылау материалдарын бірыңғай дерекқорға орналастырады;
10) мемлекеттік аудит объектісі лауазымды адамдарының іс-әрекеттерінде қылмыстық немесе әкімшілік құқық бұзушылық белгілері анықталған жағдайларда тиісті аудиторлық дәлелдемелері бар материалдарды құқық қорғау органдарына немесе әкімшілік құқық бұзушылық туралы істерді қозғауға және (немесе) қарауға уәкілетті органдарға береді;
11) мемлекеттік аудит объектісінің белгіленген жұмыс режиміне кедергі келтірмейді;
12) бұзушылықтардың алдын алу, анықтау және оларды кесіп өту жөніндегі Қазақстан Республикасының заңнамасына сәйкес берілген өкілеттіктерді уақтылы және толық көлемде орындайды;
13) қызметтік және кәсіптік әдеп талаптарын сақтайды;
14) мемлекеттік аудит объектісінің басшысына (лауазымды адамдарына) мемлекеттік аудит және қаржылық бақылау жүргізу кезінде қатысуға кедергі келтірмейді, мемлекеттік аудит және қаржылық бақылау нысанасына жататын мәселелер бойынша түсініктемелер береді;
15) мемлекеттік аудит және қаржылық бақылау нәтижесінде алынған құжаттар мен мәліметтердің сақталуын қамтамасыз етеді, оның ішінде мемлекеттік құпияларға, қызметтік, коммерциялық және заңмен қорғалатын өзге де құпияға қатысты мәліметтерді жария етпейді;
16) Әкімге мүдделер қақтығысына ықпал ететін жағдайлар туралы хабарлайды;
17) мемлекеттік аудит нәтижелерін тек қана мемлекеттік аудит барысында алынған және жиналған ақпарат пен нақты деректерге негіздейді;
18) Әкім басқаратын Мемлекеттік аудит және тәуекелдер жөніндегі кеңеспен өзара іс-қимыл жасайды, оның ұсынымдарының іске асырылуын қамтамасыз етеді;
19) Қазақстан Республикасының заңнамалық актілерінде көзделген өзге де міндеттер.
15. ІАҚ өзіне жүктелген функциялар мен міндеттердің уақтылы және сапалы орындалуын қамтамасыз етеді.
16. Мемлекеттік аудитті жүзеге асыру кезінде мемлекеттік аудит пен қаржылық бақылаудың негізгі қағидаттары мен стандарттарын бұзғаны үшін ІАҚ қызметкерлері Қазақстан Республикасының заңдарына сәйкес дербес тәртіптік, әкімшілік және қылмыстық жауаптылықта болады.
4. ІАҚ қызметін ұйымдастыру

17. ІАҚ-ға басшылықты заңнамамен белгіленген тәртіпте қызметке тағайындалатын және қызметтен босатылатын ІАҚ басшысы жүзеге асырады.
18. ІАҚ басшысы ІАҚ-ға жүктелген міндеттердің орындалуын және функцияларды жүзеге асыруды, оның ішінде сыбайлас жемқорлыққа қарсы іс-қимылды қамтамасыз етеді, ІАҚ қызметкерінің құқықтарын, міндеттері мен жауапкершілігін айқындайды, Мемлекеттік аудит және тәуекелдер жөніндегі кеңестің құрамына қатысады. 
19. ІАҚ басшысы Алматы қаласы әкімі аппараты басшысының келісімімен ІАҚ құрылымы мен штат кестесі бойынша Алматы қаласының әкіміне ұсыныс береді.
20. ІАҚ құзыретіне кіретін мәселелер бойынша ІАҚ атынан басқа құрылымдық бөлімшелер мен ведомстволық бағынысты ұйымдарға жіберілетін құжаттар мен сауалдарға ІАҚ басшысы, ал болмаған жағдайда оны алмастыратын адам қол қояды.
21. ІАҚ қызметкерлерінің мемлекеттік қызметті өткеру шарттары Қазақстан Республикасының Мемлекеттік қызмет туралы заңнамасында, Қазақстан Республикасының еңбек заңнамасында, Қазақстан Республикасының мемлекеттік аудит және қаржылық бақылау туралы заңнамасында, Ішкі аудит қызметі туралы ережеде және Қазақстан Республикасының өзге де нормативтік құқықтық актілерінде айқындалады.
22. ІАҚ қызметі өздеріне жүктелген міндеттер мен өкілеттіктерді іске асыруды қамтамасыз ету мақсатында Әкім бекітетін тиісті жылға арналған мемлекеттік аудит объектілерінің тізбесіне сәйкес жүзеге асырылады.

5. ІАҚ есептілігі

23. ІАҚ жүргізілген мемлекеттік аудит және қабылданған шаралар бойынша есептер мен ақпаратты ішкі мемлекеттік аудит жөніндегі уәкілетті органға жібереді.
24. ІАҚ жыл сайын Әкімге, сондай-ақ ішкі мемлекеттік аудит жөніндегі уәкілетті органға ішкі мемлекеттік аудит қорытындылары бойынша жылдық есепті ұсынады.